કોકમ (તા.ડેડીયાપાડા)
કોકમ ભારત દેશના પશ્ચિમ ભાગમાં આવેલા ગુજરાત રાજ્યના દક્ષિણ પૂર્વ ભાગમાં આવેલા નર્મદા જિલ્લામાં આવેલા કુલ ૫ (પાંચ) તાલુકાઓ પૈકીના એક અને મહારાષ્ટ્ર રાજ્યને અડીને આવેલા એવા ડેડીયાપાડા તાલુકામાં આવેલું એક ગામ છે. આ ગામમાં મુખ્યત્વે આદિવાસી લોકોની વસ્તી રહે છે. કોકમ ગામમાં પ્રાથમિક શાળા, આંગણવાડી અને દૂધની ડેરી જેવી સવલતો પ્રાપ્ય છે. આ ગામ ડુંગરાળ તેમ જ જંગલ વિસ્તારમાં આવેલું છે. ગામના લોકોનો મુખ્ય વ્યવસાય ખેતી, ખેતમજૂરી તેમ જ પશુપાલન છે. આ ઉપરાંત અહીંના લોકો જંગલમાંથી મહુડાનાં ફુલ તેમ જ બી, ખાખરાનાં પાન, ટીમરુનાં પાન, સાગનાં બી, કરંજના બી જેવી ગૌણ વનપેદાશો (જંગલમાંથી પ્રાપ્ત થતી ઈમારતી લાકડા સિવાયની ખોરાક તરીકે વાપરી શકાય તેવી તેમ જ વેચાણ કરી પૈસા મેળવી શકાય તેવી વસ્તુઓ) એકઠી કરી તેને વેચીને પણ પોતાનું ગુજરાન ચલાવે છે.

આ ગામ ડેડીયાપાડા થી ડુમખલ થઈ મહારાષ્ટ્ર રાજ્યમાં જતા માર્ગ પર આવેલું છે. અહીં પૂર્વા નદી વહે છે. પૂર્વ દિશા તરફનું વહેણ હોવાથી પૂર્વા નદી તરીકે ઓળખાય છે.

ધાર્મિક સ્થળો 
કોકમ ગામ ખાતે આવેલું જળેશ્વર મહાદેવનું પ્રાચિન મંદિર આવેલું છે. લોક માન્યતા મુજબ તે મહાભારત કાળનું હોવાનું મનાય છે. વળી આ મંદિરમાં શિવલિંગ ત્રણ ફૂટ ઊંડા ખાડામાં છે, જેના પર સતત વૃક્ષના મૂળીયામાંથી પાણીની ધારા પડવાથી અભિષેક થતો રહે છે. આ વન પ્રાચિન સમયમાં હેડંબવન તરીકે ઓળખાતું.

ડેડીયાપાડા તાલુકો